ພ້ອມກັນຕັ້ງໜ້າ, ເປັນເຈົ້າການເຂົ້າຮ່ວມບັ້ນເລືອກຕັ້ງ
ສະພາແຫ່ງຊາດຊຸດທີ IX ແລະ ສະພາປະຊາຊົນແຂວງ II
ໂດຍ : ວິລັດ ຜິວອ່ອນ
ເພື່ອຮັບປະກັນໃຫ້ແກ່ການດຳເນີນການເລືອກຕັ້ງ ສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ຊຶ່ງຈະມີຂຶ້ນໃນວັນທີ 21 ກຸມພາ 2021 ດຳເນີນໄປຢ່າງຖືກຕ້ອງ, ມີຄວາມເປັນເອກະພາບ ແລະ ສອດຄ່ອງກັບກົດໝາຍນັ້ນ. ກົມການເມືອງສູນກາງພັກໄດ້ອອກມະຕິຕົກລົງ ສະບັບເລກທີ 118/ກມສພ, ລົງວັນທີ 7/9/2020 ວ່າດ້ວຍການເພີີ່ມທະວີການຊີ້ນຳ-ນຳພາ ຂອງຄະນະພັກຕໍ່ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະມາຊິກສະພາປະຊາຊົນຂັ້ນແຂວງ ຊຸດທີ II.
ມະຕິຂອງກົມການເມືອງສູນກາງພັກ ໄດ້ຊີ້ໃຫ້ເຫັນຄວາມໝາຍຄວາມສຳຄັນຂອງການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ວ່າ: ແມ່ນເຫດການການເມືອງທີ່ສຳຄັນຂອງຊາດ, ແມ່ນໜ້າທີ່ອັນມີກຽດ, ແມ່ນການປະຕິບັດສິດພື້ນຖານຂອງພົນລະເມືອງຕໍ່ປະເທດຊາດ ຕາມທີ່ໄດ້ກຳນົດໄວ້ຢູ່ໃນລັດຖະທຳມະນູນ ແລະ ກົດໝາຍ.
ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ໄດ້ດຳເນີນຢູ່ໃນຂະນະທີ່ທົ່ວພັກ ແລະ ທົ່ວປວງຊົນເຮົາ ພວມມີຄວາມເອກອ້າງທະນົງໃຈ ແລະ ມີຄວາມເບີກບານມ່ວນຊື່ນຕໍ່ຜົນສຳເລັດໃນການດຳເນີນກອງປະຊຸມໃຫຍ່ ຄັ້ງທີ XI ຂອງພັກ ແລະ ການດຳເນີນພາລະກິດປົກປັກຮັກສາ ແລະ ພັດທະນາປະເທດຊາດໄດ້ຮັບການພັດທະນາທີ່ມີຜົນສຳເລັດຢ່າງໜັກແໜ້ນ ແລະ ຕໍ່ເນື່ອງ.
ການເລືອກຕັ້ງເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ແມ່ນການສືບຕໍ່ສ້າງ ແລະ ບູລະນະລະບອບປະຊາທິໄຕປະຊາຊົນ ໃຫ້ມີຄວາມໜັກແໜ້ນ, ເຂັ້ມແຂງ, ເປັນການເສີມຂະຫຍາຍປະ ຊາທິປະໄຕ, ສິດເປັນເຈົ້າຂອງປະຊາຊົນລາວບັນດາເຜົ່າ ເຂົ້າໃນການເລືອກຕັ້ງເອົາຕົວແທນແຫ່ງສິດ ແລະ ຜົນປະໂຫຍດຂອງຕົນ ເຂົ້າຢູ່ໃນອົງການອຳນາດລັດຂັ້ນສູນກາງ ແລະ ທ້ອງຖິ່ນ; ສະແດງໃຫ້ເຫັນທາດແທ້ຂອງລັດ ທີ່ມາຈາກປະຊາຊົນ, ລັດຂອງປະຊາຊົນ, ໂດຍປະຊາຊົນ ແລະ ເພື່ອຜົນປະໂຫຍດຂອງປະຊາຊົນຢ່າງແທ້ຈິງ.
ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ແມ່ນການສືບຕໍ່ປັບປຸງບູລະນະ ກົງຈັກການຈັດຕັ້ງ ແລະ ການຈັດວາງບຸກຄະລາກອນຂອງລະບົບການເມືອງຢູ່ຂັ້ນສູນກາງ ແລະ ຂັ້ນທ້ອງຖິ່ນ, ເຮັດໃຫ້ລະບົບການເມືອງປະຊາທິປະໄຕປະຊາຊົນມີຄວາມເຂັ້ມແຂງ, ໜັກແໜ້ນ ແລະ ສາມາດປະຕິບັດໜ້າທີ່ການເມືອງໃນໄລຍະໃໝ່ໄດ້ຢ່າງມີປະສິດທິຜົນ.
ພັກເຮົາຖືວ່າ: ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ແມ່ນໜ້າທີ່ການເມືອງ ແລະ ຄວາມຮັບຜິດຊອບຂອງຄະນະພັກທຸກຂັ້ນ, ການຊີ້ນຳ-ນຳພາຂອງອົງການປົກຄອງທ້ອງຖິ່ນທຸກຂັ້ນ ແລະ ທຸກພາກສ່ວນ.
ສະນັ້ນ, ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ຕ້ອງຮັບ ປະກັນເລືອກໃຫ້ໄດ້ສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນຂັ້ນແຂວງ ທີ່ມີມາດຖານ, ເງື່ອນໄຂຄົບຖ້ວນຕາມທີ່ໄດ້ກຳນົດໄວ້ຢູ່ໃນລັດຖະທຳມະນູນ ແລະ ກົດໝາຍ ເພື່ອສືບຕໍ່ການປັບປຸງການຈັດຕັ້ງ ແລະ ການເຄື່ອນໄຫວຂອງ ສະພາແຫ່ງຊາດ ແລະ ສະພາປະຊາຊົນຂັ້ນແຂວງ ໃນຖານະເປັນຕົວແທນຂອງປະຊາຊົນ ສາມາດເຄື່ອນໄຫວປະຕິບັດບົດ ບາດນິຕິບັນຍັດ, ການຕົກລົງບັນຫາສຳຄັນທີ່ເປັນພື້ນຖານຂອງປະເທດຊາດ ແລະ ການຕິດຕາມກວດກາການເຄົາລົບ ແລະ ປະຕິບັດກົດໝາຍຂອງບັນດາອົງການລັດໃຫ້ມີຄຸນນະພາບ ແລະ ປະສິດທິຜົນສູງຂຶ້ນ.
ຜ່ານບັ້ນເລືອກຕັ້ງເທື່ອນີ້, ມະຕິກົມການເມືອງສູນກາງພັກ ໄດ້ວາງລະດັບຄາດໝາຍທີ່ສຳຄັນອອກຄື: ຈະຕ້ອງຮັບປະກັນເຮັດໃຫ້ບັ້ນເລືອກຕັ້ງໃນເທື່ອນີ້ກາຍເປັນປາງບຸນໃຫຍ່ຂອງຊາດ, ດຳເນີນໄປດ້ວຍບັນຍາກາດທີ່ຟົດຟື້ນ, ມ່ວນ ຊື່ນ, ມີປະຊາທິປະໄຕ, ຖືກຕ້ອງຕາມກົດໝາຍ, ປະຢັດ ແລະ ສາມາດລັນລຸໄດ້ 3 ຄາດໝາຍໃຫຍ່ຄື: (1). ຜູ້ມີສິດປ່ອນບັດ ມີຄວາມຕື່ນຕົວສະໝັກໃຈໄປໃຊ້ສິດປ່ອນບັດເລືອກຕັ້ງໃຫ້ໄດ້ 100%. (2). ການປ່ອນບັດຕ້ອງຮັບປະກັນບໍ່ໃຫ້ມີບັດຕາຍ 100% ແລະ (3). ແຕ່ລະບ່ອນຕ້ອງຮັັບປະກັນເຮັດໃຫ້ການເລືອກຕັ້ງມີຄວາມສະຫງົບ, ປອດໄພ 100%.
ເພື່ອຈັດຕັ້ງຜັນຂະຫຍາຍມະຕິກົມການເມືອງສູນກາງພັກເຂົ້າສູ່ການປະຕິບັດຕົວຈິງ, ຮັບປະກັນໃຫ້ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ບັນລຸຜົນສຳເລັດຢ່າງສະຫງ່າງາມນັ້ນ, ຄະ ນະປະຈຳການ ຄະນະກຳມະການເລືອກຕັ້ງລະດັບຊາດ ກໍໄດ້ອອກຄຳແນະນໍາກ່ຽວກັບການໂຄສະນາ, ປຸກລະດົມຂະບວນການ, ຄຳແນະນຳກ່ຽວກັບການໂຄສະນາຫາສຽງໃຫ້ຜູ້ສະໝັກຮັບເລືອກຕັ້ງ ແລະ ຄຳແນະນຳກ່ຽວກັບການປ່ອນບັດ, ການນັບຄະແນນສຽງ ແລະ ການປະກາດຜົນເລືອກຕັ້ງ.
ເນື່ອງຈາກ: ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ແມ່ນແມ່ນເຫດການການເມືອງທີ່ສຳຄັນ ແລະ ແມ່ນປາງບຸນໃຫຍ່ຂອງຊາດ, ແມ່ນໜ້າທີ່ອັນມີກຽດ ແລະ ການປະຕິບັດສິດພື້ນຖານຂອງພົນລະເມືອງຕໍ່ປະເທດຊາດ, ປະກອບສ່ວນເຂົ້າໃນການປັບປຸງລັດປະຊາທິປະໄຕປະຊາຊົນ ຕາມທິດ ລັດທີ່ມາຈາກປະຊາຊົນ, ໂດຍປະຊາຊົນ ແລະ ເພື່ອຜົນປະໂຫຍດຂອງປະຊາຊົນໃຫ້ມີຄວາມໜັກແໜ້ນ, ເຂັ້ມແຂງ. ສະນັ້ນ, ມັນຮຽກຮ້ອງໃຫ້:
ຄະນະພັກແຕ່ລະຂັ້ນຕ້ອງໄດ້ຕັ້ງໜ້າຄົ້ນຄວ້າ, ເຊື່ອມຊຶມ ແລະ ກຳແໜ້ນຈິດໃຈມະຕິກົມການເມືອງສູນກາງພັກວ່າດ້ວຍ ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ຕິດພັນກັບການກຳນົດແຜນການ ເພື່ອຜັນຂະຫຍາຍ ແລະ ເພີ້ມທະວີການຊີ້ນຳ-ນຳພາໃນພາກປະຕິບັດຕົວຈິງ ແນໃສ່ບັນລຸຜົນຕາມຄາດໝາຍທີ່ວາງໄວ້.
ຄະນະກຳມະການເລືອກຕັ້ງລະດັບຊາດ ແລະ ຄະນະກຳມະການເລືອກຕັ້ງຂັ້ນທ້ອງຖິ່ນຕ້ອງເຊີດຊູຄວາມຮັບຜິດຊອບໃນລະດັບສູງ ເພື່ອຮັບປະກັນເຮັດໃຫ້ການເລືອກຕັ້ງດຳເນີນໄປຢ່າງຖືກຕ້ອງຕາມກົດໝາຍ ແລະ ສາມາດບັນລຸຜົນໄດ້ຕາມຄາດໝາຍໃຫຍ່ທີ່ວາງອອກ.
ຖັນແຖວພະນັກງານ, ທະຫານ, ຕຳຫລວດ ແລະ ປະຊາຊົນລາວ ບັນດາຊັ້ນຄົນ ແລະ ເຜົ່າຕ່າງໆ, ໂດຍສະເພາະແມ່ນ ຜູ້ທີ່ມີສິດເລືອກຕັ້ງຕາມທີ່ໄດ້ກຳນົດໄວ້ຢູ່ໃນກົດໝາຍ ຕ້ອງເຊີດຊູສະຕິ ແລະ ຄວາມເປັນເຈົ້າປະເທດຊາດໃຫ້ສູງຂຶ້ນ, ພ້ອມກັນເຂົ້າຮ່ວມຂະບວນການກະກຽມ ແລະ ການປ່ອນບັດເລືອກຕັ້ງເອົາສະມາຊິກສະພາແຫ່ງຊາດ ຊຸດທີ IX ແລະ ສະມາຊິກສະພາປະຊາຊົນຂັ້ນແຂວງ ຊຸດທີ II ໃຫ້ເປັນຂະບວນຟົດຟື້ນ ແລະ ຮັບປະກັນໃຫ້ສາມາບັນລຸໄດ້ຕາມ 3 ຄາດໝາຍໃຫຍ່.
ມີ 17 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌